paragraph_text: Elzas je od 962. jedna od provincija Svetog Rimskog Carstva njemačkog naroda. Nakon aneksije kralja Luja XIV. Elzas je pod francuskom vlašću od sredine 17. stoljeća. Tijekom Francuske revolucije Elzašani su bili njezini veliki pobornici, te je upravo u Elzasu nastala francuska himna Marseljeza. Nakon francuskog poraza u Francusko-pruskom ratu 1870. godine, Elzas, kao i pokrajina Lorraine, su dio Njemačkog Carstva i to kao carska zemlja Elzas-Lorraine (njemački: Elsaß-Lothringen). Ovi događaji proizveli su u francuskom narodu duh revanšizma koji će utjecati na kasniji razvoj povijest prije Prvog svjetskog rata. Kao carska zemlja, Elzas-Lorraine dobio je 1911. novi ustav. Pobjedom Antante 1918. godine Elzas je vraćen Francuskoj, ali ga je Adolf Hitler opet pripojio Njemačkoj 1940. godine da bi konačno pripao Francuskoj krajem Drugog svjetskog rata u Europi, 1945. godine. Ova kompleksna povijest uzrokom je snažnog lokalnog identiteta te prisustva partikularističkih pokreta u cilju ostvarivanja posebnih povlastica u okviru Francuske Republike. Stoga oba elzaška departmana imaju zasebna prava i zakone koji u mnogočemu zamjenjuju opće francusko pravo i zakone.